b'\n_START_ARTICLE_\nLaufarija\n_START_SECTION_\nZgodovina\n_START_PARAGRAPH_\nNih\xc4\x8de ne ve, kdaj so se te pustne \xc5\xa1eme prvi\xc4\x8d pojavile v Cerknem in od kod so pri\xc5\xa1le. Po mnenju strokovnjakov izhaja \xc5\xa1e iz poganskih obredov. Znano je, da se je pustni obred po desetletja starem ustnem izro\xc4\x8dilu zadnji\xc4\x8d odvijal leta 1914, pisnih gradiv o nastanku laufarije ali njenem poreklu ni. Nekaj mesecev pozneje je izbruhnila vojna, ki je od doma pregnala ve\xc4\x8dino mladih fantov, ki so bili v\xc4\x8dasih edini, ki so se lahko obreda udele\xc5\xbeili, \xc5\xa1e vedno pa so edini, ki ta obred izvajajo. Tako ni bilo ve\xc4\x8d nikogar, ki bi skrbel za pripravo in izvedbo laufarije, pa tudi \xc4\x8dasi so bili za tak\xc5\xa1no zabavo preresni. Potem je pri\xc5\xa1la italijanska zasedba, za njo nova vojna in laufarija je po\xc4\x8dasi utonila v pozabo._NEWLINE_Po zaslugi cerkljanskega rojaka Petra Breliha so laufarji znova o\xc5\xbeiveli leta 1956. \xc4\x8ceprav je Brelih prebival v Ljubljani, je za\xc4\x8del po drugi svetovni vojni doma\xc4\x8dine navdu\xc5\xa1evati za stare pustne obi\xc4\x8daje. Ob pomo\xc4\x8di starej\xc5\xa1ih Cerkljanov in etnologa Nika Kureta se mu jih je po nekaj letih posre\xc4\x8dilo obuditi, in to kljub temu, da so bile stare maske uni\xc4\x8dene, novih pa v Cerknem ni znal izdelati nih\xc4\x8de. Brelihu je iz zadrege pomagal absolvent \xc5\xa1ole za umetno obrt v Ljubljani Rado Jelin\xc4\x8di\xc4\x8d, ki je po opisu doma\xc4\x8dinov izrezljal prvih enajst larf. Masko lamanta, ki ni iz lesa, ampak iz kozli\xc4\x8dje ko\xc5\xbee, je izdelal eden od doma\xc4\x8dinov, dve pa so si laufarji sposodili v Slovenskem etnografskem muzeju v Ljubljani. Ker so ju morali vrniti, so naslednje leto za pomo\xc4\x8d prosili rezbarja samouka Franca Kobala. Ta je poleg obeh manjkajo\xc4\x8dih larf izdelal tudi vse druge, ki so pozneje postale del laufarske dru\xc5\xbeine.\n_START_SECTION_\nPotek laufarije\n_START_PARAGRAPH_\n\xc5\xa0ego z dolgo tradicijo, si je mogo\xc4\x8de ogledati samo v pustnem \xc4\x8dasu v \xc5\xbeivo na cerkljanskih ulicah. Vsi laufarji imajo zna\xc4\x8dilna imena: Ta pijan in Ta pijana, Ta star, Ta br\xc5\xa1ljanov, ve\xc4\x8dinoma nastopajo v parih. Vsi dialogi so v cerkljanskem nare\xc4\x8dju, ki vsebuje tudi veliko besednih iger._NEWLINE_Glavna ideja Laufarije je, da pred cesarsko kraljevo sodnijo pripeljejo Pusta. Pust je glavni igralec laufarije, obsojen je na smrt. Njegova pustna obleka tehta okoli 100 kilogramov in je narejena iz mahu. Sodnik mu prebere obto\xc5\xbenico - kalamon, v kateri je zapisano vse, kar se je v preteklem letu slabega ali napa\xc4\x8dnega na Cerkljanskem zgodilo. Pusta spoznajo za krivega in ga obsodijo na smrt. Obsodbo na pustni torek ponovijo in zatem pusta usmrtijo. Ko pust umre, se mora zima posloviti in lahko nastopi pomlad._NEWLINE_Pusta med obto\xc5\xbenico pazijo cerkljanski pustni pazniki - Ta terjasti, Pusta spremlja njegov brat Ta smrekov, ki ima obleko iz smrekovih vejic.\n_START_SECTION_\nOd prve nedelje v novem letu do pustnega torka\n_START_PARAGRAPH_\nKot je bilo \xc5\xbee prej omenjeno, od prve nedelje v novem letu se za\xc4\x8dnejo Laufarji na cerkljanskih ulicah pojavljati eden za drugim. Vedno ve\xc4\x8d se jih pojavi, dokler se na pustno nedeljo v sprevodu vsi Laufarji podajo na glavni trg v Cerknem, kjer Cesarsko kraljeva sodnija Pusta javno obto\xc5\xbei za vse pregrehe, traparije in ostale nesmisle, ki so se zgodile od prej\xc5\xa1njega pusta na Cerkljanskem, ter v bli\xc5\xbenji in daljni okolici. Obto\xc5\xbenica (kalamon) se bere v cerkljanskem nare\xc4\x8dju in je predvsem za doma\xc4\x8dine glavna tema pred in popustnih pogovorov, kar vse ka\xc5\xbee na to, da predvsem vsebina obto\xc5\xbenice ohranja Laufarijo aktualno tudi v dana\xc5\xa1njem \xc4\x8dasu. Na pustni torek dopoldne Laufarji "u Cigunc" odkopljejo \xc5\xbee lansko leto zakopan bot (drvarski bat), popoldne pa se zopet vsi v sprevodu odpravijo na glavni trg, kjer Cesarsko Kraljevi sodnik ponovno prebere obto\xc5\xbenico in ji doda \xc5\xa1e morebitne grehe iz preteklih dveh dni._NEWLINE_Ko porota Pusta spozna za krivega, sodnik Pusta obsodi na najhuj\xc5\xa1o kazen in sicer "Na smrt z botam". Usmrtitev Pusta opravi "Ta star" z udarcem "bota" po pustovi glavi. Po usmrtitvi odpeljejo Pusta v eno od cerkljanskih gostiln, kjer le\xc5\xbei na parah do polno\xc4\x8di, ko se pustni \xc4\x8das v Cerknem kon\xc4\x8da. Pepelni\xc4\x8dnega pogreba Pusta v obi\xc4\x8daju Laufarije ni. Pa\xc4\x8d pa v obi\xc4\x8daj spada predpustno koledovanje po Cerknem in bli\xc5\xbenjih vaseh. \xc5\xbde od nekdaj so Laufarji koledovali predvsem \xc5\xa1ivanke in sukanec za obnovo svojih oblek, vendar pa se kolin ali pa \xc4\x8desa mo\xc4\x8dnega nikoli ne branijo. Radodarnemu gospodarju za\xc5\xbeelijo dobro letino, zdravja v hi\xc5\xa1i in v hlevu, predvsem pa "da bi bla repa bolj debela". _NEWLINE_"Laufarska dru\xc5\xbeina" \xc5\xa1teje 27 laufarjev. Vsak laufar nosi "larfo" - masko, ki skupaj z obleko - opravo in obna\xc5\xa1anjem predstavlja lik, ki lahko simbolizira dolo\xc4\x8dene \xc4\x8dlove\xc5\xa1ke napake ali slabosti, lahko predstavlja dolo\xc4\x8den socialni sloj ali krajevnega posebne\xc5\xbea, dolo\xc4\x8deni liki pa segajo dale\xc4\x8d v poganske \xc4\x8dase in predstavljajo takratna verovanja v dana\xc5\xa1njo dobo. Larfe so vse razen ene izrezljane iz lipovega lesa. Obleke - oprave posameznih likov so narejene posebej za njih, za tri Laufarje (Pust, ta smrekov in ta br\xc5\xa1ljanov) se obleka iz sve\xc5\xbeih rastlin na\xc5\xa1ije vsako leto na novo.'